Címzett: ……………………………, az Országgyűlés elnöke

Tárgy: Törvényjavaslat benyújtása

Benyújtó:

Törvényjavaslat címe: **Az etikus elektronikai cikkek gyártásának támogatásáról**

**Az etikus elektronikai cikkek gyártásának támogatásáról** címmeltörvényjavaslatot kívánok benyújtani.

**T/20. számú**

**2024. évi …. törvény**

**az elektronikai cikkek etikus gyártásának támogatásáról**

Az Országgyűlés annak érdekében, hogy elősegítse a Magyarországon gyártott és forgalmazott elektronikai cikkek etikus gyártását és fogyasztását, valamint az emberi jogok védelmét, a következő törvényt alkotja:

1. Általános rendelkezések

**1.§** Az emberi jogok védelme érdekében minden elektronikai cikk gyártásában és forgalmazásában részt vevő vállalkozásnak (továbbiakban: gyártó) kötelessége az (1)-(7) bekezdésben foglalt követelmények teljesítése.

1. Biztosítani a dolgozók egészségét és biztonságát, valamint garantálni a méltányos munkakörülményeket a gyártási folyamatok során. Ez magában foglalja az átlagos életszínvonal fenntartásához szükséges lakóhellyel és bérezéssel való rendelkezést, valamint a dolgozók egészségügyi ellátásának biztosítását.
2. Tiszteletben tartani az emberi méltóságot, különös tekintettel a munkavállalók jogaira. Ez magában foglalja a diszkrimináció és a kényszermunka, valamint a gyerekmunka tilalmát. A vállalkozásoknak jogszerű foglalkoztatást kell biztosítani minden dolgozó számára, és lehetőséget a szakszervezetek működésére.
3. Meghatározni úgy a munkaidőt, hogy ne haladja meg a heti 48 órát, garantálni a munkavállalók pihenőidejét és a munka–magánélet egészséges egyensúlyát.
4. Biztosítani kell az előállított termékek átláthatóságát annak érdekében, hogy az (1)–(3) bekezdésben foglaltak az egész gyártási folyamat során érvényesüljenek. Ez magában foglalja az alapanyagok forrásának dokumentálását és a gyártási folyamat minden lépésének nyomon követését.
5. Kifejleszteni és alkalmazni az etikus beszállítói láncokat, hogy biztosítsák az emberi jogok tiszteletben tartását az alapanyagok és más gyártási erőforrások beszerzése során.
6. Törekedni a konfliktusmentes anyagok használatára, hogy minimalizálják az emberi jogok megsértését és a fegyveres konfliktusokhoz való hozzájárulást.
7. Tájékoztatást nyújtani a fogyasztóknak az etikus gyártási és forgalmazási gyakorlatokról.

**2.§** A gyártóknak rendszeresen jelentést kell benyújtaniuk a gyártási és forgalmazási gyakorlatokról, valamint az emberi jogok tiszteletben tartásáról az Ellenőrzött Gyártó Program keretében.

**3.§** A 2. §-ban meghatározott programban a magyarországi székhellyel rendelkező, valamint a magyarországi székhellyel nem rendelkező, de termékeiket Magyarország területére beszállító és forgalmazó gyártók is kötelesek részt venni.

1. Az etikus gyártás dokumentálása és ellenőrzése

**4.§** A törvény hatályba lépését követő 30 napon belül minden elektronikai cikket gyártónak regisztrálnia kell a Nemzeti Fogyasztóvédelmi Hatóság (továbbiakban: Hatóság) által létrehozott és működtetett Elektromos és Elektronikus Készülékek Rendszere (a továbbiakban: ELEK) nevű új, elektronikus nyilvántartó és ügyfélkezelő rendszerbe.

**5.§** A regisztrációt követő 30 napon belül a gyártónak igazolnia kell az 1.§-ban foglalt kötelezettségek teljesítését a megfelelő dokumentumok ELEK rendszerbe történő feltöltésével.

**6.§** A benyújtott dokumentumok ellenőrzése és elbírálása a Hatóság feladata. A Hatóságnak 90 nap áll rendelkezésére ahhoz, hogy a gyártóval szemben támasztott követelmények teljesüléséről döntsön.

(1) A Hatóság a gyártót előzetes értesítés nélkül ellenőrizheti annak érdekében, hogy megbizonyosodjon arról, hogy a 1.§-ban foglalt feltételek továbbra is fennállnak.

(2) A Hatóság jogosult rendkívüli eljárás keretében korábbi álláspontjának felülvizsgálatára.

(3) A Hatóság felülvizsgálja a kötelezettségek teljesülését az általa kiállított igazoló okirat keltétől számított egy év elteltével.

(4) Azok a gyártók, akik a gyártás és a forgalmazás tilalma alá kerülnek, fellebbezéssel élhetnek, ha kötelezettségeik teljesítését igazoló dokumentumaikat benyújták a Hatósághoz.

**7.§** A gyártók, akik igazolták kötelezettségeik teljesítését, és arról a Hatóság által kiállított okirattal rendelkeznek, termékeiken az „Etikus Gyártó” feliratú matrica használatára jogosultak.

3. Jogkövetkezmények

**8.§** Amennyiben az elektronikus terméket gyártó nem tesz eleget a 4. és 5.§-ban foglalt kötelezettségének, akkor a törvény hatályba lépésétől számított 60. napot követően a Hatóság megtiltja a termékek gyártásását és forgalmazását.

**9.§** A Hatóság által „Nem etikus”-nak minősített gyártónak az elbírálástól számított 90 napon belül igazolnia kell az 1.§-ban foglalt kötelezettségeinek teljesülését. Ez idő alatt termékeire „Nem etikus” matricát köteles elhelyezni, amely figyelmezteti a fogyasztókat arra, hogy nem felelt meg az etikus követelményeknek.

**10.§** Amennyiben a gyártó a 9.§-ban foglalt igazolásnak nem tesz eleget, vagy azt elmulasztja, akkor a 9.§-ban meghatározott határidőt követően tilos számára a termékek gyártása és forgalmazása.

1. Záró rendelkezések

**11.§** Ez a törvény 2025. január 1-jén lép hatályba.

**Általános indokolás**

A törvény célja az, hogy elősegítse az etikus elektronikai cikkek gyártását és forgalmazását Magyarországon. Az emberi jogok védelme az elektronikai iparban azért kap kiemelt jelentőséget a törvényjavaslatban, mert az iparág jelentős része már gépesített, így könnyebben megvalósítható a megfelelő munkakörülmények biztosítása a dolgozók számára ebben az ágazatban. Ezáltal nemcsak az etikus gyártási és fogyasztási gyakorlatok erősödnek, hanem előkészítjük az utat más iparágak felé is, hogy idővel azokban is hasonló szabályozási rendszereket vezessenek be.

A törvényben foglaltak szigorúbb szabályozást vezetnek be a gyártók számára, melyet a Nemzeti Fogyasztóvédelmi Hatóságnak kell betartatnia és ellenőriznie. A Hatóság biztosítja, hogy a gyártók megfeleljenek az új kötelezettségeknek, és hatékonyan szankcionálhatók legyenek az esetleges jogsértések.

A törvény hatálybalépését követően az emberi jogok és munkakörülmények javulására számítunk az iparágban.

Magyarország elkötelezett a fenntartható fejlődés és a társadalmi igazságosság iránt, és ez a törvény lépés e célok eléréséhez.

**Részletes indokolás**

1.§

Az elektronikai cikkek gyártásában és forgalmazásában részt vevő vállalkozásoknak fontos szerepük van abban, hogy biztosítsák dolgozóik egészségét és biztonságát, valamint garantálják számukra a méltányos munkakörülményeket. A törvényjavaslatban megjelenő elvárásokat a nemzetközi Fairtrade által megfogalmazott elvek szerint határoztuk meg. A munkavállalók jogai mellett a rendelkezés biztosítja az emberi jogok tiszteletben tartását az alapanyagok és más gyártási erőforrások beszerzése során is, valamint minimalizálja a fegyveres konfliktusokhoz való hozzájárulást.

Végül, a tudatos fogyasztás elősegítése érdekében fontosnak tartjuk, hogy a fogyasztók is tájékoztatást kapjanak az etikus gyártási és forgalmazási gyakorlatokról. Ennek érdekében a vállalkozásoknak kötelességük tájékoztatást nyújtani tevékenységükről.

2.§

Az Ellenőrzött Gyártó Program létrehozására azért van szükség, hogy az elektronikai iparban résztvevő vállalkozások folyamatosan számontartsák és dokumentálják a gyártási tevékenységeiket, valamint az emberi jogok tiszteletben tartását. A jelentések rendszeres benyújtása lehetővé teszi az ellenőrzést és az értékelést annak érdekében, hogy a gyártók folyamatosan megfeleljenek a törvény által előírt kötelezettségeknek.

3.§

Az Ellenőrzött Gyártó Programba történő kötelező bevonás minden gyártót érint, függetlenül attól, hogy a cég magyarországi székhellyel rendelkezik-e, vagy sem. Ez a szabályozás biztosítja, hogy a törvény alkalmazása egyenlő feltételeket teremtsen minden érintett számára, és garantálja a program hatékonyságát és átfogó működését az etikus gyártási gyakorlatok és az emberi jogok védelme terén.

4.§

A regisztráció célja az átláthatóság és az ellenőrzés hatékonyságának növelése az elektronikai cikkek gyártásával és forgalmazásával kapcsolatos tevékenységek terén. A rendszer segítségével a Hatóság könnyen nyomon követheti a piacon lévő elektronikai cikkek mennyiségét és minőségét, valamint biztosítja, hogy minden gyártó megfeleljen a törvényben előírt kötelezettségeknek. A regisztrációs kötelezettség teljesítése elengedhetetlen a törvény által előírt szabályok betartásához és a jogszabályokban foglaltaknak való megfeleléshez.

5.§

A rendelkezés egy hónapos feltöltési időt szab meg a regisztrált gyártóknak annak érdekében, hogy az elbíráláshoz szükséges összes dokumentumot be tudják szerezni és fel tudják tölteni az ELEK-be. A dokumentumfeltöltés révén a Hatóság könnyen és hatékonyan ellenőrizheti a gyártók tevékenységét.

6.§

A törvényjavaslat felhatalmazza a Hatóságot a szúrópróbaszerű ellenőrzésre, és előírja számára az okiratok időről időre történő felülvizsgálatát. Ezek az intézkedések jelentik a garanciát arra, hogy a gyártó ténylegesen betartja az előírásokat. A Hatóságnak feladata továbbá, hogy a gyártó kérelmére ismételten elindítsa a vizsgálati eljárást, amennyiben új dokumentumokkal igazolni kívánja, hogy változtatott a korábban kifogásolt gyakorlatokon.

7.§

Az „Etikus Gyártó” matrica bevezetése és használata segít azonosítani és megkülönböztetni azokat a termékeket, amelyek gyártásuk során megfeleltek az előírt szabályoknak és követelményeknek. Ezáltal a fogyasztók könnyebben dönthetnek az etikusabb gyártási és forgalmazási gyakorlatok mellett, és hozzájárulnak azok előmozdításához és támogatásához. Az „Etikus Gyártó” matrica a gyártók számára is lehetőséget nyújt felelősségteljes üzleti magatartásuk nyilvános elismertetésére és pozicionálására a piacon.

8.§

Ez a rendelkezés azokra vonatkozik, akik nem nyújtották be a szükséges dokumentumokat a Hatóság számára az eljárás elindításához. Tekintettel arra, hogy ebben az esetben a szándék is hiányzik az etikus elvárások teljesítésére, az érintett gyártók nem élhetnek a pótlásra szánt türelmi idővel.

9.§

A matrica segíti a fogyasztókat abban, hogy tájékozottabbak legyenek a vásárlás során, és figyelmezteti őket azokra a termékekre, amelyek nem felelnek meg az etikai követelményeknek. Ez egyúttal ösztönzi az érintett gyártókat is, hogy minél hamarabb megfeleljenek az előírt követelményeknek.

10.§

90 nap elegendő ahhoz, hogy egy gyártó megtegye a szükséges lépéseket annak érdekében, hogy működésének a Hatóság által kifogásolt területein változtatni tudjon. A forgalmazás tilalma alatt azok állnak, akik ennek nem tesznek eleget.

11.§

A törvény hatályba lépéséről rendelkezik.